KIRJALLINEN KYSYMYS E-2078/99 esittäjä(t): Mary Banotti (PPE-DE) komissiolle. Polkupyörän käytön kannustaminen.



Virallinen lehti nro 303 E , 24/10/2000 s. 0026 - 0027



KIRJALLINEN KYSYMYS E-2078/99 esittäjä(t): Mary Banotti (PPE-DE) komissiolle (12. marraskuuta 1999) Aihe: Polkupyörän käytön kannustaminen Voiko komissio kertoa, millaisilla suunnitelmilla, suuntaviivoilla tai muilla toimilla pyritään kannustamaan julkisen ja myös yksityisen sektorin työntekijöiden polkupyörän käyttöä? Onko komissio tietoinen siitä, että jotkut valtion rahoittamat yhtiöt tukevat rahallisesti yksityisauton omistamista ja käyttöä, mutta pyöräilijöille ei ole tarjolla mitään tällaisia kannustimia? Onko tehty ehdotuksia siitä, kuinka polkupyörän käyttöä voitaisiin kannustaa paremmin, esimerkiksi työmatkoista maksettavan kilometrikorvauksen avulla? Loyola de Palacion komission puolesta antama vastaus (20. joulukuuta 1999) Komission mielestä työnantajat ovat avainasemassa, kun edistetään kestävän kehityksen periaatteen mukaista liikkuvuutta kannustamalla työntekijöitä hyödyntämään enemmän yksityisautoja korvaavia vaihtoehtoja, kuten kävelyä, pyöräilyä, julkisia liikennevälineitä ja auton yhteiskäyttöä(1). Toissijaisuusperiaatteen mukaisesti jäsenvaltioiden viranomaisten ja työnantajien on otettava vastuu paikallista ja alueellista liikennettä koskevissa asioissa. Tästä syystä yhteisö ei ole ryhtynyt kannustustoimiin eikä luonut järjestelmiä tai suuntaviivoja, jotka koskisivat tätä asiaa. Komissiolla ei ole tällä hetkellä hallussaan tietoja, joiden perusteella se voisi vastata parlamentin jäsenen kysymyksiin. Se on kuitenkin käynnistänyt kaksi hanketta, joista saadaan tulevaisuudessa asiaan vaikuttavaa tietoa. Se antoi vähän aikaa sitten tehtäväksi tutkimuksen, joka koskee epätavanomaisia maksu- ja verotusmuotoja julkisen liikenteen tukemiseksi sekä työpaikkaliikenteen verohuojennuksia ja verotuksellisia esteitä. Tätä tutkimusta koskeva raportti valmistuu keväällä 2000. Siinä esitetään yhteenveto siitä, miten jäsenvaltioiden verotusjärjestelmät kannustavat ihmisiä valitsemaan erilaisia liikennemuotoja työmatkoillaan ja miten työnantajia kannustetaan auttamaan heitä matkajärjestelyjen osalta polkupyörän käyttö mukaan lukien. Komissio on yhdessä kuuden jäsenvaltion kanssa luonut liikkuvuuden hallintaa käsittelevän eurooppalaisen foorumin (EPOMM). Siinä esitellään hyviä toimintatapoja, joilla julkiset ja yksityiset organisaatiot kannustavat työntekijöitään ja vierailijoitaan kestävän kehityksen periaatteen mukaisten liikennemuotojen käyttöön. Nämä tiedot ovat tulevaisuudessa saatavilla Internetissä. Auttaakseen liikenteestä vastaavia viranomaisia, liikennöitsijöitä ja käyttäjäryhmiä saamaan tietoa paikallisessa ja alueellisessa liikenteessä toteutettavista hyvistä toimintatavoista komissio tukee myös Euroopan paikallista liikenteen tiedotusyksikköä (Eltis) (www.eltis.org). Tähän liittyy yli kolmesataa tapaustutkimusta, joista useat kuten Helsingin kaupungin pyöräilyä koskeva strategia ja Nottingham Commuter Planners Club liittyvät aloitteisiin, joilla pyritään tukemaan polkupyöräilyä työmatkoilla. Komissio on vähän aikaa sitten julkaissut käsikirjan Cycling: the way ahead for towns and cities(2). Tässä paikallisille päättäjille tarkoitetussa julkaisussa esitellään useita hyviä toimintatapoja pyöräilyn edistämiseksi sekä korostetaan pyöräilyn edistämisestä liikeyhteisölle aiheutuvia etuja. Työnantajan ominaisuudessa komissio edistää kestävän kehityksen periaatteen mukaisten liikennemuotojen käyttöä vaihtoehtona yksityisille autoille vuonna 1997 aloitetulla ympäristöystävällistä taloudenpitoa koskevalla politiikallaan. Osana tätä politiikkaa se on luomassa henkilökunnan paikoitusalueille polkupyörille tarkoitettuja pysäköintipaikkoja sekä sisäisiä polkupyöräkaistoja, jotka vähentävät autoille tarkoitettua pysäköintitilaa. Tähän mennessä on luotu jo 250 tällaista pysäköintipaikkaa. (1) Katso tiedonanto Kansalaisten verkon kehittäminen: KOM(98) 431 lopullinen. (2) ISBN: 92-828-5725-5 luettelonumero: CR-17-98-693-FR-C.